**«Ұстазы жақсының ұстанымы жақсы»**

К.Д.Ушинскийдің: «Егер мұғалім өз бойына іс пен шәкірттеріне деген сүйіспеншілікті біріктірген болса,ол – кемел ұстаз».

Қазақ даласына білімнің ұрығын сеуіп кеткен Ыбырай Алтынсарин мектебінің түлегі, қазақ халқының ұлы ұстазы Ахмет Байтұрсыновтың ізбасары  болған ел жадындағы ұлы тұлға, мұғалім Міржақып Дулатовтың өлеңінің тамырына терең бойлап, ғибратты ғұмырына көңіл бөліп, тағзым етудің орайы келіп тұрғандай.Оның соңғы демі қалғанша күш-жігерін аямай ұстаздық етуге деген ниеті, халық деп соққан жүрегінің дүрсілі ғасыр сағатының тіліндей тырсылдап естіліп тұратыны ұстаздарынан жиған ұлағаты болса керек. Шәкірттің ұстазы немесе ғалымның, шахтердың ұстазы дегенді жиі айтамыз немесе естіп жатамыз, ал ұстаздың ұстазы дегенді көп айта қоймаймыз. Міржақып ағартушымыздың еңбегі, ұстанымы «Ұстазы жақсының ұстанымы жақсы»дегенді танытса, ал Міржақыпқа ұстаз болған ағартушы-ғалым, ұлт ұстазы Ахмет Байтұрсынов: «Мектептің жаны – мұғалім. Мұғалім қандай болса, мектебі һәм сондай болмақшы, мұғалім білімді болса, білген білімін басқаға үйрететін болса, ол мектептен балалар көбірек білім біліп шықпақшы. Солай болған соң мектепке ең әуелі керегі – білімді, педагогика, методикадан хабардар, оқыта білетін мұғалім» деп, бағалағаны ұстаздың жүгі – ауыр жүк дегенді айқын көрсететіні сөзсіз.Тарихта ақыл-парасаты мол тұлғалардың көпшілігі ұстазына құрметпен қарап, әрдайым ерекше бір ізетпен еске алғаны мәлім. Айталық, Ескендір Зұлқарнайын Аристотельді, Абылай хан Төле биді, Шәкәрім Абайды, Бердақ Күнқожаны, Жамбыл Сүйінбайды өзіне ақылшы әрі ұстаз тұтса, қазіргі заман жырларының тарланы, «Түркі тілдес халықтар арасындағы ең үздік әлем ақыны» сыйлығының иегері Мұхтар Шаханов өз ұстазы Шәмші Қалдаяқовтың ұстаздық еңбегін айтудан жалықпайды.Ұстаз ұлағаты қай кезде де биіктен саналады. Мәселен, Қытай Конфуций деген ойшылын бүкіл қытай халқы ұстаз санаған. Яғни, ұлт ұстазы болған оның қытай мәдениетінің, әдебиетінің қалыптасуында орны бөлек. Бетке ұстар ұлы тұлғаларымыз өздерінің өмірде бағындырған зор асуларына ұстаздарының сіңірген еңбегі көп екенін жақсы түсінген. Мәселен, Ескендір Зұлқарнайын өз ұстазын «Мен ұстазыма әкемнен кем қарыздар емеспін. Әкемнен өмірді алсам, Аристотельден сол өмірге керектінің бәрін алдым» деп, еске алатын болған екен. «Адамның адамшылығы - жақсы ұстаздан» деп, ұлы Абай айтқандай, мұғалім тәрбиесі мен өнегесі - оқушының болашақ азығы. Жақсы ұстазға кезігіп, тәлім-тәрбие алған шәкірт өмір майданында мойымай күресіп, болашақ жолдарда бағытынан таймасы анық. Сондықтан да, ұстазды сыйлау – өмірдегі бір борышымыз және ұстазымызға деген құрметіміз – азаматтық міндетіміз екенін ұлы тұлғаларымыздан арқау етіп алған біз де ұстаздарымызға құрметімізді ұстаздың ұстазына берген лайықты бағасы десе артық болмас еді.

Білім моншақтарын санамызға тізбектеп қана қоймай, жақсы қасиеттерді бойымызға сіңіріп,адамгершілік рухта тура бағыт-бағдар беруге тырысқан,өнегесі өмірлік қағидаға татырлық ұстазым Серік Есназаровты мектеп бітіргеніме отыз жылға таяп қалса да күні кеше мектеп табалдырығында болғандай, күні кеше сол кісінің алдында білім алып отырғандай әсерлене еске аламын. Таразы басын тең ұстаған ұстазымның «талап бар жерде тәртіп бар» деген қағиданы ұстана білетін талап қойғыштығы, шәкірттерін кітап оқуға, кітап жинауға жарыстыратыны, сонау Кеңес үкіметі заманында «салауатты өмір салтын» ұстануға үндейтіні,классикалық өлеңдер тыңдауға, бірнеше тіл үйренуге бағыттап отыратыны, шетел мәдениеті жаңалықтарынан хабардар етіп отыратыны шәкірт болашағына бей-жай қарай алмайтын мұғалім екенінің бір дәлелі болса керек.Мұғалімдік мамандық – бұл адамтану, адамның күрделі және қызықты, шым-шытырығы мол рухани жан дүниесіне үңіле білу. Педагогикалық шеберлік пен педагогикалық өнер – ол даналықты жүректен ұға білу болып табылады деген В.А.Сухомлинскийдің ұстаз туралы пікірін дәлелдей түскендей, білім мен тәрбие беруде Серік ұстазымыз әр балаға әр түрлі қырынан келе білетін. Қыстың қытымыр аязындай қаттылық та, жаздың жаңбырдан кейінгі жайма-шуақ мамыражай қалпын да, күздің халқына ұсынған несібесіндей достық қарым-қатынас та таныта білетін.Көкірек көзімен қараған жан ұстазымыздың қаталдығы мен талапшылдығының астарында алдындағы шәкіртінің асыл қасиеттері болып саналатын – ақыл-ой, ұлттық сана-сезімін, білім алуға құштарлығын ояту жатқанын аңғарған болар еді.

К.Д.Ушинскийдің: «Егер мұғалім өз бойына іс пен шәкірттеріне деген сүйіспеншілікті біріктірген болса,ол – кемел ұстаз» деген бағасы Қызылорда қаласы Қорқыт Ата университетінің оқытушысы Бекмаханов Шанжархан ұстазыма лайықты болар деген ойдамын. Университетте оқыған жылдарымды тағы бір ерекше ілтипатпен, құрметпен, шәкірттік ризашылық сезіммен айрықша еске аламын. Шын ғұлама ұстазымның терең білімді, бүкіл жүріс-тұрысында интеллигенттік басым, бекзаттық болмысынан бүкіл ғұмырын, жігерін жас ұрпағының білімі мен тәрбиесіне бүтіндей арнағаныайқын аңғарылады.Ең алғаш университет табалдырығын аттаған, «білім,ғылым» атты теңізге терең бойлай алмай, толқынға үрке қарап тұрған біздерге Шанжархан ұстаздың алдында отыру білімге құлаш сермеуімізге септігін тигізіп, біздерді әр сабағын асыға күтетін жағдайға жеткізді. Бүкіл дүниені ұмытып, ана тіліміздің небір інжу-маржанын теңіз түбінен теріп әкеп бізге таратып жатқандай әсерде шабыттанып, төгілдіре, тебірене сөйлегенде айшықты, сұлу сөз тіркестерімен бір қиырдан бір қиырға қиялымызды самғатып, сөз бен ойды қатар ұстап, шәкірттерін құштарлықпен өзіне телміртіп қоятын.

Әр сабағында диспут ұйымдастырып, бізді аламан бәйгесінің додасына тастап жіберетін.Ұстазымыздың: «Әр сөзіңнің, әр үтіріңнің дәлелі болу керек!» деген ұстанымынсанамызға тоқып алғанымыз соншалықты, өз танымымыз бен пікірімізді қызыл кеңірдек боп дәлелдеп әлек болып жатқанда, сабақтың аяқталған уақытын байқамай, соғылған қоңыраудың даусына жас балаша ренжіп,амалсыз аяқталмаған тақырыбымызды келесі сабаққа қалдырып, құдды өзімізді ғылыми, шешімі таласқа түсіп жатқан бүкіләлемдік келелі мәселелерді шешіп шыққан ғалымдардайсезінетініміз, келесі сабақты тағатсыздана күтетініміз күлімдеп еске алатын күндердің елесі ретінде сақталып қалды.Ұстазымыздың жас ұрпағы – шәкіртін бар күш-жігерін сала оқытудағы мақсаты – оның бойына ұлттық діл-болмысты, жалпы адамзаттық құндылықтарды сіңіру, халқымыздың асыл мұрасы мәдениеті мен тарихы, ұлттық дәстүрінен ауытқымай білім берудегі жүйелілік пен сапалылық. Яғни, өткен тарихының тағылымын бойына сіңірген, болашақты болжай алатын ұстазымыздың бойында, ең бастысы шәкіртті өзіне иландыра алатын, оған тағылым беретін, таңдайын қақтырып таңдандыратын қасиеті маңызды рөл атқарады.Бүгінгі шәкірт-ертеңгі ел тізгінін ұстар, мемлекетіміздің болашағы. Жас ұрпақтың жаңаша ойлауына, олардың біртұтас дүниетанымының қалыптасуына, әлемдік сапа деңгейіндегі білім, білік негіздерін меңгеруіне  ықпал ететін жаңаша білім мазмұнын құруды өз құзіреті деп санаған менің мектеп қабырғасындағы ұстазым Серік Есназаров та, жоғарғы оқу орны қабырғасындағы ұстазым Шанжархан Бекмаханов та - білім беруді бақыт деп санағанжандар.Міне,интеллектуалдық белсенділіктің жоғары деңгейіне шығу, жаңаны түсіне білуге, оқу-танымдық құзіреттілігін арттыра отыра өзінің білімділік қабілетін ұйымдастыра білу, жоспарлай білу, ізденушілік-зерттеушілік әрекет дағдыларын игеру, талдау, қорытынды жасай білу, білімнің жетіспеушілігін сезінуге үйрету арқылы ізденуге бағыттауды қалыптастырудағы күтілетін нәтижелер шәкірттіңалған білімі арқылы белгілі болмақ. Бұның өзі өз кезегінде қазіргі ұстаздардан шәкіртті оқытуда, білім беруде, тәрбиелеп өсіруде белгілі бір құзіреттіліктерді бойына сіңірген жеке тұлғаны қалыптастыруды талап етеді. Тек кәсіби білімі емес, тұлғаның жалпы мәдениеттанымдылық қасиетін шыңдау, яғни ұлттық ерекшеліктерді тани білу, өз халқының тарихы мен мәдениеті мен өзге ұлттар, әлем мәдениетін салыстыру, саралай білу қабілеті де ұстаз арқылы қалыптасатын дағды екені белгілі.  
Менің ойымша, кез-келген мұғалім ұстаз бола алмайды. Себебі ұстаздық өнер - тағылымы терең өнер. Ал, өнерлі болу кез-келген адамға қона бермейді. Олай болса, шын ұстаз болу үшін табиғи дарын ізгілікті ізденіс пен ерен еңбекке ұштастырылуы шарт. «Шәкіртсіз ұстаз тұл» деген сөз тегін айтылмаса керек.

Ұстазболу – жүректің батырлығы,  
Ұстаз болу – сезімнің ақындығы.  
Ұстаз болу – мінездің күн шуағы,  
Азбайтұғын адамның алтындығы –деп, ақын Ғафу Қайырбеков ағамыздың өлеңімен қорытындылағым келеді.